รัฐบาลไทย-ข่าวทำเนียบรัฐบาล-ไทย ประกาศจุดยืนในเวทีโลก พร้อมร่วมมือกับทุกประเทศเพื่อยุติปัญหาเอดส์อย่างยั่งยืน
วันพฤหัสบดีที่ 2 ธันวาคม 2564
ไทย ประกาศจุดยืนในเวทีโลก พร้อมร่วมมือกับทุกประเทศเพื่อยุติปัญหาเอดส์อย่างยั่งยืน
รองนายกรัฐมนตรีและรัฐมนตรีว่าการกระทรวงสาธารณสุข เปิดการประชุมวิชาการเนื่องในวันเอดส์โลก ขับเคลื่อนการดําเนินงานโรคเอดส์ของไทย เผย นายกรัฐมนตรีได้ประกาศจุดยืนประเทศไทยในที่ประชุมระดับสูง
รองนายกรัฐมนตรีและรัฐมนตรีว่าการกระทรวงสาธารณสุข เปิดการประชุมวิชาการเนื่องในวันเอดส์โลก ขับเคลื่อนการดําเนินงานโรคเอดส์ของไทย เผย นายกรัฐมนตรีได้ประกาศจุดยืนประเทศไทยในที่ประชุมระดับสูง ว่า ด้วยเอชไอวีและเอดส์ ที่สํานักงานใหญ่องค์การสหประชาชาติ มุ่งพัฒนานวัตกรรมการตรวจวินิจฉัย ขยายบริการให้ครอบคลุม ขจัดปัญหาความเหลื่อมล้ํา – ตีตรา - เลือกปฏิบัติ และผลักดันการมีส่วนร่วมของสังคมพร้อมร่วมมือกับทุกประเทศเพื่อยุติปัญหาเอดส์อย่างยั่งยืน ภายในปี 2573
วันนี้ (2 ธันวาคม 2564) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เปิดงานการประชุมวิชาการวันเอดส์โลกWorld AIDS DAY virtual conference ภายใต้แนวคิด End inequalities. End AIDS. End pandemics ในรูปแบบออนไลน์ ระหว่างวันที่ 2-3 ธันวาคม 2564 มีผู้แทนจากหน่วยงานทั้งภาครัฐและภาคประชาสังคม องค์กรระหว่างประเทศ ร่วมประชุมทั้งสิ้น 800 คน
นายอนุทิน กล่าวว่า เอชไอวี หรือ เอดส์ เป็นปัญหาสําคัญทางสาธารณสุขที่ส่งผลกระทบต่อสังคม เศรษฐกิจ และการพัฒนาประเทศของหลายประเทศทั่วโลก องค์การอนามัยโลกจึงกําหนดให้วันที่ 1 ธันวาคม ของทุกปี เป็นวันเอดส์โลก เพื่อสร้างความตระหนักถึงความสําคัญของการป้องกันโรคเอดส์ ตลอดจนส่งเสริมให้เกิดการยอมรับและห่วงใยต่อผู้ป่วยหรือผู้ติดเชื้อ โดย พลเอกประยุทธ์ จันทร์โอชา นายกรัฐมนตรี ได้กล่าวถ้อยแถลงต่อที่ประชุมระดับสูงว่าด้วยเอชไอวีและเอดส์ ที่ สํานักงานใหญ่องค์การสหประชาชาติ นครนิวยอร์ก สหรัฐอเมริกา ว่า ประเทศไทยมุ่งมั่นที่จะเร่งรัดดําเนินการเรื่องโรคเอดส์ในด้านต่างๆ ได้แก่ 1) การพัฒนานวัตกรรมการตรวจวินิจฉัย และขยายการให้บริการที่ครอบคลุมและเป็นมิตร ในกลุ่มเป้าหมายหลักต่าง ๆ โดยเฉพาะอย่างยิ่งกลุ่มเยาวชน2) การขจัดปัญหาความเหลื่อมล้ํา การตีตรา และการเลือกปฏิบัติ 3) ผลักดันการมีส่วนร่วมของสังคม ในการกําหนดดําเนินการ พัฒนานโยบายและการให้บริการในทุกระดับ เพื่อสอดรับและตอบสนองต่อความต้องการอย่างแท้จริงของสังคม ซึ่งเป็นหัวใจของการรับมือกับปัญหาโรคเอดส์ โดยไทยพร้อมที่จะร่วมรับรองปฏิญญาทางการเมืองเรื่องเอชไอวีและเอดส์ ในปีและในปีหน้าที่ไทยจะดํารงตําแหน่งประธานคณะกรรมการบริหารโครงการโรคเอดส์แห่งสหประชาชาติ จะร่วมมือกับทุกประเทศในการส่งเสริมและสนับสนุนการดําเนินงานตามยุทธศาสตร์โรคเอดส์ปี 2564 และปฏิญญาฉบับใหม่ เพื่อนําไปสู่การยุติปัญหาอย่างยั่งยืน ภายในปี 2573
นายอนุทินกล่าวต่อว่า จากรายงานโครงการเอดส์แห่งสหประชาชาติ ในปี 2563 พบว่ามีผู้ติดเชื้อจากทั่วโลกสะสม 37.7 ล้านคน เป็นรายใหม่ 1.5 ล้านคน และมีผู้เสียชีวิต 680,000 คน สําหรับประเทศไทย ในปี 2564คาดว่ามีผู้ติดเชื้อที่ยังมีชีวิตอยู่ 490,000 คน เป็นรายใหม่ 5,800 คน และมีผู้เสียชีวิต 11,200 คน ซึ่งประเทศไทยได้แสดงเจตนารมณ์มุ่งมั่นที่จะยุติปัญหาเอดส์ โดยมีเป้าหมายหลัก คือ “ไม่ติด ไม่ตาย ไม่ตีตรา” อย่างไรก็ตาม จากข้อมูลการสํารวจทัศนคติที่มีต่อผู้ติดเชื้อเอชไอวี ปี 2562 พบว่าคนไทยยังมีทัศนคติเลือกปฏิบัติต่อผู้ติดเชื้อสูงถึงร้อยละ 26.7 ทั้งจากในครอบครัว ที่ทํางาน สถานศึกษา และสถานบริการสุขภาพ จึงจําเป็นต้องได้รับความร่วมมือและความเข้าใจของทุกฝ่ายทั้งในระดับบุคคล องค์กร และสังคม นําไปสู่การเข้าถึงบริการด้านสุขภาพได้อย่างเป็นมิตรและเท่าเทียม สอดคล้องกับคําขวัญวันเอดส์โลก ปีนี้ คือ “ยุติความเหลื่อมล้ํา ยุติเอดส์:End inequality. End AIDS. End pandemics”
สําหรับการประชุมวิชาการวันเอดส์โลกครั้งนี้ นอกจากการแลกเปลี่ยนเรียนรู้ รับฟังความคิดเห็นของภาคีเครือข่ายที่เกี่ยวข้องในการดําเนินงานแก้ไขปัญหาเอชไอวี/เอดส์ในประเทศไทย ยังมีการพิจารณากลยุทธ์เพื่อปิดช่องว่างการดําเนินงานในประเด็นหลักที่ยังคงเป็นปัญหาของประเทศ อาทิ การป้องการติดเชื้อเอชไอวีในกลุ่มวัยรุ่นและเยาวชน การขยายชุดบริการเอชไอวีเพื่อเพิ่มการเข้าถึงบริการแบบผสมผสานที่มีผู้รับบริการเป็นศูนย์กลาง การจัดบริการโดยการเริ่มให้ยาต้านไวรัสภายในวันที่ทราบผลการตรวจหรือเร็วที่สุด การให้การดูแลผ่านระบบการดูแลทางไกลและดูแลรักษาอย่างต่อเนื่อง การบูรณาการเอชไอวีกับบริการวัณโรค โรคติดต่อทางเพศสัมพันธ์ และไวรัสตับอักเสบ เป็นต้น
*********************************** 2 ธันวาคม 2564